S-2208/2022

Mál þetta var þingfest 19. desember 2022 og dómtekið að lokinni aðalmeðferð 15. maí 2023. Málið er höfðað með tveimur ákærum, útgefnum 15. nóvember og 30. desember 2022, á hendur ákærða, R-x-x A-x-x S-x-x L-x-x, kt. [...]. Málin voru sameinuð á dómþingi 6. janúar 2023.

Með fyrri ákærunni er málið höfðað af Lögreglustjóranum á höfuðborgarsvæðinu gegn ákærða fyrir eftirtalin brot, svo sem ákæru var breytt á aðalmeðferðardegi:1. Þjófnað með því að hafa mánudaginn 21. júní 2021, í verslun Nettó að Fiskislóð 3 í Reykjavík, stolið sokkum að verðmæti kr. 649.

2. Þjófnað með því að hafa þriðjudaginn 22. júní 2021, í [...] að Skipholti 35 í Reykjavík, stolið bíllyklum að bifreiðinni [...], Iphone 10 farsíma og Airpods heyrnartólum að óþekktu verðmæti og í kjölfarið, á bifreiðastæði við húsið, stolið úr tilgreindri bifreið HP fartölvu, Iphone 12 mini, Sennheiser heyrnartólum, veski, tölvuúri, silfurhring, Björn Borg sólgleraugum og Karen Millen sólgleraugum, samtals að óþekktu verðmæti.

3. Þjófnað með því að hafa mánudaginn 12. júlí 2021, í verslun Elko að Bíldshöfða 20 í Reykjavík, stolið [...] Logitech leikjaheyrnartólum að verðmæti kr. 29.990.

5. [...]

6. Þjófnað með því að hafa þriðjudaginn 24. ágúst 2021, í verslun Elko að Bíldshöfða 20 í Reykjavík, stolið Sandberg ferðahleðslu að verðmæti kr. 22.995.

7. Þjófnað með því að hafa fimmtudaginn 26. ágúst 2021, í verslun Elko í Skeifunni 7 í Reykjavík, stolið tveimur Surefire hörðum diskum, samtals að verðmæti kr. 44.990.

8. Þjófnað með því að hafa laugardaginn 11. september 2021, í verslun Elko að Bíldshöfða 20 í Reykjavík, stolið tveimur Sennheiser heyrnartólum, samtals að verðmæti kr. 69.990.

9. Þjófnað og fíkniefnalagabrot með því að hafa þriðjudaginn 21. september 2021, í verslun Hagkaups að Skeifunni 15 í Reykjavík, stolið tveimur W12 lightstrip extension, Wiz lightstrip base, Clique íþróttapoka, fjórum geisladiskum og töfra lími, samtals að verðmæti kr. 34.151 og haft í vörslum sínum 4,34 gaf amfetamíni og 0,50 gaf maríhúana sem lögregla fann við öryggisleit á ákærða á lögreglustöðinni að Hverfisgötu 113- 115 í Reykjavík.

10. Þjófnað með því að hafa þriðjudaginn 21. september 2021, í verslun Elko að Fiskislóð 15 í Reykjavík, stolið Sony heyrnartólum og Philips Hue led borða, samtals að verðmæti kr. 39.990.

11. Þjófnað með því að hafa laugardaginn 26. september 2021, í verslun Elko að Skeifunni 7 í Reykjavík, stolið Go Pro myndavél að verðmæti kr. 99.994.

12. Þjófnað með því að hafa miðvikudaginn 3. nóvember 2021, í verslun Hagkaups að Spönginni í Reykjavík, stolið tveimur ilmvötnum og hleðslubanka, samtals að verðmæti kr. 31.497.

Er háttsemi samkvæmt 1.- 3. og 6.- 12. tölulið ákæru talin varða við 1. mgr. 244. gr. almennra hegningarlaga nr. 19/1940 og háttsemi samkvæmt 9. tölulið jafnframt við 2. gr., sbr. 4., 5. og 6. gr. laga nr. 65/1974 um ávana- og fíkniefni og 2. gr., sbr. 14. gr. reglugerðar nr. 233/2001 um ávana- og fíkniefni og önnur eftirlitsskyld efni, sbr. reglugerð nr. 808/2018, og þess krafist að ákærði verði dæmdur til refsingar og til greiðslu alls sakarkostnaðar. Þá er krafist upptöku á 4,34 gaf amfetamíni og 0,50 gaf maríhúana samkvæmt 6. og 7. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, sbr. reglugerð nr. 808/2018.

Í ákæru eru teknar upp eftirgreindar einkaréttarkröfur X f. h. Elko, kt. [...], vegna 3., 6., 7., 8., 10. og 11. töluliðar ákæru:

Vegna 3. töluliðs er þess krafist að ákærði verði dæmdur til greiðslu 80.474 króna skaðabóta með vöxtum samkvæmt 8. gr. laga nr. 38/2001 um vexti og verðtryggingu frá 12. júlí 2021 til 18. nóvember 2021 og með dráttarvöxtum samkvæmt 1. mgr. 6. gr. og 9. gr. sömu laga að liðnum mánuði frá 18. nóvember 2021 til greiðsludags.

Vegna 6. töluliðs er þess krafist að ákærði verði dæmdur til greiðslu 22.995 króna skaðabóta með vöxtum samkvæmt 8. gr. laga nr. 38/2001 um vexti og verðtryggingu frá 24. ágúst 2021 til 14. október 2021 og með dráttarvöxtum samkvæmt 1. mgr. 6. gr. og 9. gr. sömu laga að liðnum mánuði frá 14. október 2021 til greiðsludags.

Vegna 7. töluliðs er þess krafist að ákærði verði dæmdur til greiðslu 44.990 króna skaðabóta með vöxtum samkvæmt 8. gr. laga nr. 38/2001 um vexti og verðtryggingu frá 26. ágúst 2021 til 22. október 2021 og með dráttarvöxtum samkvæmt 1. mgr. 6. gr. og 9. gr. sömu laga að liðnum mánuði frá 22. október 2021 til greiðsludags.

Vegna 8. töluliðs er þess krafist að ákærði verði dæmdur til greiðslu 69.990 króna skaðabóta með vöxtum samkvæmt 8. gr. laga nr. 38/2001 um vexti og verðtryggingu frá 11. september 2021 til 27. september 2021 og með dráttarvöxtum samkvæmt 1. mgr. 6. gr. og 9. gr. sömu laga að liðnum mánuði frá 27. september 2021 til greiðsludags.

Vegna 10. töluliðs er þess krafist að ákærði verði dæmdur til greiðslu 39.990 króna skaðabóta með vöxtum samkvæmt 8. gr. laga nr. 38/2001 um vexti og verðtryggingu frá 21. september 2021 til 14. október 2021 og með dráttarvöxtum samkvæmt 1. mgr. 6. gr. og 9. gr. sömu laga að liðnum mánuði frá 14. október 2021 til greiðsludags.

Vegna 11. töluliðs er þess krafist að ákærði verði dæmdur til greiðslu 99.994 króna skaðabóta með vöxtum samkvæmt 8. gr. laga nr. 38/2001 um vexti og verðtryggingu frá 26. september 2021 til 14. október 2021 og með dráttarvöxtum samkvæmt 1. mgr. 6. gr. og 9. gr. sömu laga að liðnum mánuði frá 14. október 2021 til greiðsludags.

Í öllum tilvikum er krafist málskostnaðar að mati dómsins eða samkvæmt síðar framlögðum málskostnaðarreikningi.

Með seinni ákærunni er málið höfðað af Lögreglustjóranum á Suðurnesjum á hendur ákærða fyrir fíkniefnalagabrot með því að hafa laugardaginn 24. apríl 2021, á gangstétt við Suðurgötu, móts við Skólaveg í Reykjanesbæ, haft í vörslum sínum samtals 2,87 gaf maríhúana, 0,97 gaf hassi og 44 töflur af Stesolid (virka efnið Diazepam) [...], sem lögregla fann og lagði hald á við leit í fatnaði sem ákærði klæddist við handtöku.

Er háttsemin talin varða við 2. og 3. gr., sbr. 5. og 6. gr. laga nr. 65/1974 um ávana- og fíkniefni, sbr. lög nr. 60/1980, sbr. lög nr. 13/1985 og lög nr. 68/2001 og reglugerð nr. 233/2001 um ávana- og fíkniefni og önnur eftirlitsskyld efni, sbr. reglugerð nr. 808/2018, og þess krafist að ákærði verði dæmdur til refsingar og til greiðslu alls sakarkostnaðar. Jafnframt er krafist upptöku á samtals 2,87 gaf maríhúana, 0,97 gaf hassi, 44 töflur af Stesolid og snjallsíma af gerðinni Samsung (munur í munaskrá lögreglu nr. 542092 með vísan til 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Þá er samkvæmt 69. gr. almennra hegningarlaga og 6. mgr. 5. gr. laga nr. 65/1974 krafist upptöku á 44.000 krónum í reiðufé (munur í munaskrá lögreglu nr. 542091) sem lögregla haldlagði 24. apríl 2021 og varðveittar eru á bankareikningi Lögreglustjórans á Suðurnesjum. Taki sú krafa til vaxta og verðbóta af framangreindri fjárhæð frá haldlagningu til greiðsludags.

Ákærði kom fyrir dóm við þingfestingu málsins 19. desember sl., játaði þá sök samkvæmt 1., 9. og 12. tölulið fyrri ákæru en neitaði sök að öðru leyti samkvæmt þeirri ákæru. Ákærði kom að nýju fyrir dóm 28. mars sl. og játaði þá sök samkvæmt seinni ákæru, þó þannig að hann neitaði því alfarið að umrædd fíkniefni og lyf hafi verið „ætluð til söludreifingar í ágóðaskyni“, svo sem segði í ákæru, heldur hafi ákærði haft efnin til eigin neyslu. Ákærði krafðist þess að fá haldlagt reiðufé og Samsung farsíma til baka. Í sama þinghaldi áréttaði ákærði sakleysi af sakargiftum samkvæmt 2.- 8. og 10.- 11. tölulið fyrri ákæru og staðhæfði að hann hafi í ekkert tilgreindra skipta verið staddur á þeim stöðum þar sem meint þjófnaðarbrot voru framin.

Ákærði mætti ekki fyrir dóm við aðalmeðferð 15. maí sl. þrátt fyrir boðun og tjáði verjanda að hann vildi ekki tjá sig frekar um málið og myndi ekki mæta í aðalmeðferðina.

Á dómþingi þann dag féll ákæruvaldið frá þeim hluta seinni ákæru sem lýtur að vörslum á tilgreindum fíkniefnum og lyfjum „ætluðu til söludreifingar í ágóðaskyni“.

Af hálfu ákærða er krafist vægustu refsingar sem lög leyfa fyrir þá háttsemi sem hann hefur játað fyrir dómi en að öðru leyti verði ákærði sýknaður af þeirri háttsemi sem hann er borinn í ákærum og framlögðum bótakröfum vísað frá dómi. Þá krefst ákærði sýknu af upptökukröfu ákæruvaldsins vegna haldlagðs reiðufjár og Samsung farsíma. Til vara er krafist vægustu refsingar sem lög leyfa og sýknu af framlögðum bótakröfum en að öðrum kosti verði dæmdar bætur lækkaðar verulega. Þá verði sakarkostnaður greiddur úr ríkissjóði, þar með talin málsvarnarlaun verjanda.

I. - Sakarefni máls samkvæmt fyrri ákæru.

1. ákæruliður.

Ákærða er hér gefið að sök þjófnaður á 649 króna sokkapari í verslun Nettó mánudaginn 21. júní 2021. Ákærði var staðinn að verki og komust sokkarnir óskemmdir til skila. Ákærði játaði sök fyrir dómi. Með hliðsjón af þeirri játningu, sem samrýmist rannsóknargögnum máls, er ákærði sannur að sök í þessum þætti máls og er háttsemin réttilega heimfærð til refsiákvæða í ákæru.

2. ákæruliður.

Málsatvik.

Þann 22. júní 2021 kl. 19:49 barst lögreglu tilkynning um hnupl að Skipholti 35 í Reykjavík en þar er [...] til húsa. Lögreglumaður 1948 fór á staðinn við annan mann og liggur fyrir frumskýrsla hans. Í skýrslunni er ákærði tilgreindur sem grunaður, A sem tilkynnandi, B sem vitni og C ehf., D og E sem tjónþolar. Samkvæmt skýrslunni var rætt við D á vettvangi. Hún kvaðst hafa verið í [...] milli kl. 18:20 og 19:45 og á meðan hafi ýmsum munum verið stolið úr Skodabifreið hennar [...], sem lagt var fyrir utan [...]. Segir um þetta í skýrslunni að gerandi hafi farið inn í [...] og stolið munum úr [...], m. a. kveikjuláslyklum að [...], hann svo notað lyklana til að aflæsa bifreiðinni og stela þaðan ýmsum munum. Lyklarnir hafi ekki fundist á vettvangi en skömmu síðar hafi vitni borið að og sagst hafa fundið lyklana skammt frá. Einnig var rætt við A eiganda [...] og sagði hún farsíma og heyrnartól í eigu E hafa horfið úr [...]. Þá segir að lögregla hafi fengið aðgang að öryggismyndavélakerfi að Skipholti 35, skoðað upptökur fyrir utan húsið á tímabilinu frá kl. 18:20 til 19:45 og aðeins séð einn mann fara þangað inn á tímabilinu. Skýrsluhöfundur, lögreglumaður 1948, hafi borið kennsl á þann mann sem ákærða vegna fyrri afskipta af honum. Á upptökum sjáist ákærði fara inn í [...]og hafa þaðan á brott með sér svartan taupoka, líklega með munum D.

Í frumskýrslunni er einnig frá því greint að lögregla hafi skömmu síðar staðsett farsíma E á Grand Hótel í Reykjavík gegnum staðsetningarbúnaðinn „find my iphone“, lögregla farið þangað og leitað símans, ákærði verið á staðnum, en látið sig hverfa er hann varð lögreglu var. Samkvæmt upptökum úr öryggismyndavélakerfi sjáist ákærði ganga inn um aðaldyr hótelsins kl. 19:41, ganga rakleitt inn á salerni, dvelja þar til kl. 20:30, þá koma fram, verða flóttalegur við að sjá lögreglumenn og yfirgefa hótelið um neyðarútgang.

Í lok frumskýrslu eru taldir upp þeir munir sem saknað er úr bifreiðinni [...]og úr[...]. Samkvæmt þeirri upptalningu sakni C ehf. HP fartölvu, Iphone 12 mini og Sennheiser heyrnartóla, noise cancelling. D sakni veskis með greiðslukortum, gamals tölvuúrs, silfurhrings, B-kk-nf B-kk-nf sólgleraugna og Karen Millen sólgleraugna. Loks sakni E Iphone 10 farsíma í rauðu viðarhulstri og Airpod heyrnartóla úr [...].

Meðal rannsóknargagna eru myndskeið úr eftirlitsmyndavélakerfi fyrir utan Skipholt 35. Þá liggur fyrir upplýsingaskýrsla rannsóknarlögreglumanns 0436, dagsett 23. febrúar 2022, en þar segir að sá lögreglumaður hafi daginn áður yfirheyrt ákærða vegna gruns um þjófnað að Skipholti 35 umrætt sinn, ákærði ekki kannast við málið, honum verið sýndar umræddar myndupptökur og hann sagt „þetta gæti örugglega verið ég“.

Fyrir dómi neitaði ákærði sök og kvaðst ekki hafa verið á staðnum þegar meint brot var framið. Fyrir dóminn kom lögreglumaður 1848. Hann bar um atvik með sama hætti og frá greinir í frumskýrslu, staðfesti hana og kvað upplýsingar um þýfi hafa fengist í viðræðum við D og E á vettvangi. Lögreglumaðurinn kvaðst hafa borið kennsl á ákærða á myndupptökum fyrir utan Skipholt 35 vegna þess að hann hefði þá nýlega yfirheyrt ákærða vegna annars þjófnaðarbrots.

Niðurstaða.

Ákærði er með einkennandi útlit. Upptökur úr eftirlitsmyndavélakerfi fyrir utan Skipholt 35 voru sýndar við aðalmeðferð máls og benda sterklega til þess að það sé ákærði sem sjáist koma að [...], ganga þaðan tómhentur að [...], opna dyr bifreiðarinnar, bogra um stund í innra rými hennar og yfirgefa hana svo með svartan poka í hönd. Sú ályktun að hér hafi ákærði verið á ferð fær stoð í dómsframburði lögreglumanns 1848 og fyrrgreindri upplýsingaskýrslu lögreglumanns 0436, sem einnig taldi sig þekkja ákærða á myndupptökum, sýndi ákærða þær upptökur við yfirheyrslu 22. febrúar 2022 og bókaði eftir ákærða „þetta gæti örugglega verið ég“. Dómurinn hefur gaumgæft myndupptökurnar og telur þær sýna ákærða ganga tómhentan frá [...]að bifreiðinni [...], fara inn í bifreiðina, stíga frá henni með svartan poka í hendi og ganga á brott. Í ljósi þessara atriða þykir sá framburður ákærða fyrir dómi að hann hafi ekki verið á staðnum ótrúverðugur og að engu hafandi við úrlausn máls. Að því gættu og öðru framansögðu telur dómurinn hafið yfir skynsamlegan vafa að ákærði hafi verið á vettvangi umrætt sinn, viðhaft þá háttsemi sem honum er gefin að sök í 2. ákærulið og þar þykir rétt heimfærð til refsiákvæða. Eins og sakargögnum er farið verður engu slegið föstu um verðmæti umrædds þýfis og nýtur ákærði þess vafa sem af því leiðir.

3. ákæruliður.

Málsatvik.

Ákærða er hér gefið að sök þjófnaður á 29.990 króna heyrnartólum í verslun Elko að Bíldshöfða í Reykjavík mánudaginn 12. júlí 2021. Til grundvallar þessum ákærulið liggja myndupptökur úr eftirlitsmyndavélakerfi verslunarinnar og upplýsingaskýrsla rannsóknarlögreglumanns 0436, dagsett 23. febrúar 2022, en þar segir að sá lögreglumaður hafi daginn áður yfirheyrt ákærða vegna gruns um þjófnaðinn í Elko, talið sig þekkja ákærða á upptökum vegna fyrri afskipta af honum, ákærði ekki kannast við málið, honum verið sýndar útprentaðar myndir úr eftirlitsmyndavélakerfinu, hann sagt að annar tveggja einstaklinga á þeim myndum „líti út fyrir að vera“ hann og vildi ákærði ekki sjá umræddar myndupptökur.

Niðurstaða.

Ákærði er með einkennandi útlit og ber einnig greinilegt ör á vinstri augabrún sem veldur því að þar vaxa ekki líkamshár. Upptökur úr eftirlitsmyndavélakerfi umræddrar verslunar voru sýndar við aðalmeðferð máls og benda sterklega til þess að það sé ákærði sem sjáist koma þar inn ásamt öðrum manni, ákærði í gulbrúnum, uppháum strigaskóm, þeir skoða og taka ýmsar vörur úr hillum, félagi ákærða setja heyrnartól um háls hans, þeir síðan yfirgefa verslunina og ákærði þá enn með heyrnartólin um hálsinn. Dómurinn hefur gaumgæft þær myndupptökur sem hér umræðir og telur þær sýna, svo ekki verði um villst, að ákærði hafi verið á staðnum. Að því gættu þykir sá framburður ákærða fyrir dómi að hann hafi ekki verið á staðnum ótrúverðugur og að engu hafandi við úrlausn máls. Þvert á móti fer ekki milli mála að ákærði var á staðnum, tók við heyrnartólunum frá félaga sínum og hafði þau með sér út úr versluninni án þess að greiða fyrir. Er ákærði þannig sannur að þeirri háttsemi sem honum er gefin að sök í 3. ákærulið og þar þykir rétt heimfærð til refsiákvæða.

6. ákæruliður.

Málsatvik.

Ákærða er hér gefið að sök þjófnaður á 22.995 króna Sandberg ferðahleðslu í verslun Elkoað Bíldshöfða þriðjudaginn 24. ágúst 2021. Til grundvallar þessum ákærulið liggja upptökur úr eftirlitsmyndavélakerfi og skýrsla ákærða hjá lögreglu 22. febrúar 2022. Ákærði kvaðst þá ekki muna eftir atvikinu og ekki kannast við að hafa stolið nefndri ferðahleðslu. Ákærða voru sýndar upptökur af vettvangi og sagði „þetta gæti verið ég“.

Niðurstaða.

Ákærði er með einkennandi útlit og ber einnig greinilegt ör á vinstri augabrún sem veldur því að þar vaxa ekki líkamshár. Upptökur úr eftirlitsmyndavélakerfi umræddrar verslunar voru sýndar við aðalmeðferð máls og benda sterklega til þess að það sé ákærði sem sjáist koma þar inn, í gulbrúnum, uppháum strigaskóm, taka bláan kassa úr hillu verslunarinnar, ganga með hann á brott og að verslunarrými fyrir ísskápa, beygja sig þar niður, opna ísskáp, setja kassann inn í skápinn, athafna sig í skápnum, stinga einhverjum hlut inn á sig, skilja kassann eftir þar inni, loka ísskápnum og yfirgefa verslunina. Dómurinn hefur gaumgæft þær myndupptökur sem hér um ræðir og telur þær sýna, svo ekki verði um villst, að hér hafi ákærði verið að verki. Að því gættu þykir sá framburður ákærða fyrir dómi að hann hafi ekki verið á staðnum ótrúverðugur og að engu hafandi við úrlausn máls. Þvert á móti fer ekki milli mála að ákærði var á staðnum, viðhafði þá háttsemi sem honum er gefin að sök í 6. ákærulið og þar þykir rétt heimfærð til refsiákvæða.

7. ákæruliður.

Málsatvik.

Ákærða er hér gefið að sök þjófnaður á tveimur Surefire hörðum diskum að verðmæti 44.900 krónur í verslun Elko að Skeifunni í Reykjavík fimmtudaginn 26. ágúst 2021. Til grundvallar liggja upptökur úr eftirlitsmyndavélakerfi verslunarinnar og skýrsla ákærða hjá lögreglu 22. febrúar 2022. Þann dag kvaðst ákærði ekki muna eftir greindu atviki og ekki kannast við að hafa stolið umræddum hörðum diskum. Ákærða voru sýndar upptökur af vettvangi og sagði „þetta gæti verið ég“.

Niðurstaða.

Ákærði er með einkennandi útlit og ber einnig greinilegt ör á vinstri augabrún sem veldur því að þar vaxa ekki líkamshár. Upptökur úr eftirlitsmyndavélakerfi umræddrar verslunar voru sýndar við aðalmeðferð máls og benda sterklega til þess að það sé ákærði sem sjáist koma þar inn, í gulbrúnum, uppháum strigaskóm, taka tvær vörupakkningar úr hillu verslunarinnar, aðra appelsínugula og hina græna, ganga með þær á brott, leggja í hillu á öðrum stað verslunarinnar, taka pakkningarnar aftur sér í hönd, stinga inn á sig og hverfa við svo búið út úr versluninni. Dómurinn hefur gaumgæft þær myndupptökur sem hér um ræðir og telur þær sýna, svo ekki verði um villst, að hér hafi ákærði verið að verki. Að því gættu þykir sá framburður ákærða fyrir dómi að hann hafi ekki verið á staðnum ótrúverðugur og að engu hafandi við úrlausn máls. Þvert á móti fer ekki milli mála að ákærði var á staðnum, viðhafði þá háttsemi sem honum er gefin að sök í 7. ákærulið og þar þykir rétt heimfærð til refsiákvæða.

8. ákæruliður.

Málsatvik.

Ákærða er hér gefið að sök þjófnaður á tveimur Sennheiser heyrnartólum, samtals að verðmæti 69.990 krónur í verslun Elko að Bíldshöfða laugardaginn 11. september 2021. Til grundvallar þessum ákærulið liggja upptökur úr eftirlitsmyndavélakerfi og skýrsla ákærða hjá lögreglu 22. febrúar 2022. Þann dag kvaðst ákærði ekki muna eftir tilgreindu atviki og ekki kannast við að hafa stolið umræddum heyrnartólum. Ákærða voru sýndar upptökur af vettvangi og sagði „þetta lítur út fyrir að vera ég“.

Niðurstaða.

Ákærði er með einkennandi útlit og ber einnig greinilegt ör á vinstri augabrún sem veldur því að þar vaxa ekki líkamshár. Upptökur úr eftirlitsmyndavélakerfi umræddrar verslunar voru sýndar við aðalmeðferð máls og benda sterklega til þess að það sé ákærði sem sjáist koma þar inn, í gulbrúnum, uppháum strigaskóm, með stóran Bónus poka í hönd, taka tvær pakkningar úr hillu verslunarinnar, ganga með þær á brott og að verslunarrými fyrir ísskápa, beygja sig þar niður, opna tvo ísskápa og skoða, líta laumulega í kringum sig, stinga svo pakkningunum tveimur ofan í Bónus pokann, því næst fara út úr versluninni, vera stöðvaður af öryggisverði í útganginum og í framhaldi hlaupa undan honum. Dómurinn hefur gaumgæft þær myndupptökur sem hér um ræðir og telur þær sýna, svo ekki verði um villst, að hér hafi ákærði verið að verki. Að því gættu þykir sá framburður ákærða fyrir dómi að hann hafi ekki verið á staðnum ótrúverðugur og að engu hafandi við úrlausn máls. Þvert á móti fer ekki milli mála að ákærði var á staðnum, viðhafði þá háttsemi sem honum er gefin að sök í 8. ákærulið og þar þykir rétt heimfærð til refsiákvæða.

9. ákæruliður.

Ákærða er hér gefið að sök þjófnaður á 34.151 krónu verðmætum í verslun Hagkaups þriðjudaginn 21. september 2021, jafnframt því að hafa sama dag haft í vörslum sínum tilgreint magn af amfetamíni og maríhúana. Ákærði var staðinn að verki við þjófnaðinn og komust tilgreind verðmæti óskemmd til skila. Ákærði játaði sök fyrir dómi. Með hliðsjón af þeirri játningu, sem samrýmist rannsóknargögnum máls, er ákærði sannur að sök í þessum þætti máls og er háttsemin réttilega heimfærð til refsiákvæða í ákæru.

10. ákæruliður.

Málsatvik.

Ákærða er hér gefið að sök þjófnaður á heyrnartólum og led borða, samtals að verðmæti 39.990 krónur í verslun Elko að Fiskislóð í Reykjavík þriðjudaginn 21. september 2021. Til grundvallar liggja upptökur úr eftirlitsmyndavélakerfi og skýrsla ákærða hjá lögreglu 22. febrúar 2022. Þann dag kvaðst ákærði ekki muna eftir tilgreindu atviki og ekki kannast við að hafa stolið umræddum verðmætum. Ákærða voru sýndar upptökur af vettvangi og sagði „þetta gæti verið ég“.

Niðurstaða.

Ákærði er með einkennandi útlit. Upptökur úr eftirlitsmyndavélakerfi umræddrar verslunar voru sýndar við aðalmeðferð máls og benda sterklega til þess að það sé ákærði sem sjáist koma þar inn, í gulbrúnum, uppháum strigaskóm, með húfu dregna niður að augabrúnum, taka hvítan kassa úr vöruhillu og stinga inn á sig, ganga þaðan að annarri hillu og stinga inn á sig fjólubláum kassa og við svo búið yfirgefa verslunina. Dómurinn hefur gaumgæft þær myndupptökur sem hér um ræðir og telur þær sýna, svo ekki verði um villst, að hér hafi ákærði verið að verki. Að því gættu þykir sá framburður ákærða fyrir dómi að hann hafi ekki verið á staðnum ótrúverðugur og að engu hafandi við úrlausn máls. Þvert á móti fer ekki milli mála að ákærði var á staðnum, viðhafði þá háttsemi sem honum er gefin að sök í 10. ákærulið og þar þykir rétt heimfærð til refsiákvæða.

Málsatvik.

Ákærða er hér gefið að sök þjófnaður á 99.994 króna Go Pro myndavél í verslun Elko að Skeifunni laugardaginn 26. september 2021. Til grundvallar liggja upptökur úr eftirlitsmyndavélakerfi og skýrsla ákærða hjá lögreglu 22. febrúar 2022. Þann dag kvaðst ákærði ekki muna eftir tilgreindu atviki og ekki kannast við að hafa stolið umræddum verðmætum. Ákærða voru sýndar upptökur af vettvangi og sagði „þetta gæti verið ég“.

Niðurstaða.

Ákærði er með einkennandi útlit og ber einnig greinilegt ör á vinstri augabrún sem veldur því að þar vaxa ekki líkamshár. Upptökur úr eftirlitsmyndavélakerfi umræddrar verslunar voru sýndar við aðalmeðferð máls og benda sterklega til þess að það sé ákærði sem sjáist koma þar inn, í gulbrúnum, uppháum strigaskóm, taka blásvarta pakkningu úr hillu verslunarinnar, ganga með hana á brott, í framhaldi rjúfa þjófavörn á pakkningunni, henda þjófavörninni í hillu, stinga pakkningunni inn á sig og því næst yfirgefa verslunina. Dómurinn hefur gaumgæft þær myndupptökur sem hér um ræðir og telur þær sýna, svo ekki verði um villst, að hér hafi ákærði verið að verki. Að því gættu þykir sá framburður ákærða fyrir dómi að hann hafi ekki verið á staðnum ótrúverðugur og að engu hafandi við úrlausn máls. Þvert á móti fer ekki milli mála að ákærði var á staðnum, viðhafði þá háttsemi sem honum er gefin að sök í 11. ákærulið og þar þykir rétt heimfærð til refsiákvæða.

12. ákæruliður.

Ákærða er hér gefið að sök þjófnaður á 31.497 króna verðmætum í verslun Hagkaups miðvikudaginn 3. nóvember 2021. Ákærði var staðinn að verki við þjófnaðinn og komust tilgreind verðmæti óskemmd til skila. Ákærði játaði sök fyrir dómi. Með hliðsjón af þeirri játningu, sem samrýmist rannsóknargögnum máls, er ákærði sannur að sök í þessum þætti máls og er háttsemin réttilega heimfærð til refsiákvæða í ákæru.

II. - Sakarefni máls samkvæmt seinni ákæru.

Ákærða erhér gefið að sök brot á fíkniefnalöggjöf með því að hafa laugardaginn 24. apríl 2021 haft í vörslum sínum 2,87 grömm af maríhúana, 0,97 grömm af hassi og 44 töflur af Stesolid. Samkvæmt upphaflegri ákæru var ákærði borinn þeim sökum að hafa, þann dag, varslað umrædd efni „til söludreifingar í ágóðaskyni“ en fallið var frá þeim hluta sakargifta á aðalmeðferðardegi. Ákærði játaði fyrir dóm þá sök sem eftir stendur og samrýmist sú játning rannsóknargögnum máls. Er ákærði þannig sannur að sök um ólögmætar vörslur tilgreindra efna og er sú háttsemin réttilega heimfærð til refsiákvæða í ákæru. Samkvæmt þeirri niðurstöðu ber að sýkna ákærða af kröfu ákæruvaldsins um upptöku á 44.000 króna reiðufé og haldlögðum Samsung farsíma, enda ekki lengur ákært fyrir söludreifingu efnanna í ágóðaskyni.

III. - Ákvörðun refsingar og annarra viðurlaga.

Ákærði varð 18 ára í [...]2011. Samkvæmt sakavottorði var hann 29. janúar 2015 dæmdur í fjögurra mánaða fangelsi, skilorðsbundið tvö ár, fyrir þjófnaðarbrot og fleira. Næst hlaut ákærði 31. janúar 2017 sex mánaða fangelsi, þar af þrjá mánuði skilorðsbundið tvö ár, fyrir þjófnaðarbrot og var fyrri skilorðsdómur tekinn upp og dæmdur með. Þann 4. júlí 2018 var ákærði dæmdur í átta mánaða hegningarauka fyrir þjófnaðarbrot og fleira og síðasti skilorðsdómur þá tekinn upp og dæmdur með. Með dómi 8. október 2018 var ákærði sakfelldur fyrir þjófnaðarbrot en ekki gerð sérstök refsing þar sem um hegningarauka var að ræða. Næst hlaut ákærði 114.000 króna sektardóm 15. október 2019 fyrir ólögmætar vörslur fíkniefna. Þann 25. mars 2021 var honum síðan gerð 398.000 króna lögreglustjórasekt fyrir samskonar brot. Loks var ákærða 9. júní 2022 gerð 209.000 króna viðurlagaákvörðun fyrir dómi vegna samskonar fíkniefnalagabrots og vopnalagabrots.

Af sakavottorði má ráða að ákærði hafi afplánað hluta ofangreindra refsidóma og þann 20. febrúar 2020 fengið reynslulausn á 96 daga eftirstöðvum refsinga, skilorðsbundið í eitt ár. Ákærði stóðst skilorð þeirrar reynslulausnar.

Brotin sem ákærði er nú sakfelldur fyrir voru framin fyrir viðurlagaákvörðunina 9. júní 2022 og teljast því hegningarauki, sbr.78. gr. almennra hegningarlaga. Þjófnaðarbrot ákærða þykja ein og sér ekki stórfelld og þjófnaðarandlag fremur smávægilegt. Á móti kemur að brotin eru tíu talsins. Ber því við ákvörðun refsingar að líta til lokaákvæðis 2. mgr. 244. gr. almennra hegningarlaga. Með hliðsjón af greindum sakaferli ákærða þykir hins vegar ekki ástæða til að beita refsiþyngingarákvæði 255. gr. laganna. Ákærði á sér engar málsbætur. Við ákvörðun refsingar verður þó litið til þess að langt er um liðið frá því brotin voru framin og er ekki við ákærða að sakast í þeim efnum. Að gættum þessum atriðum og með hliðsjón af aldri ákærða og reglum 77. gr. almennra hegningarlaga þykir refsing hæfilega ákveðin tíu mánaða fangelsi.

Með hliðsjón af sakfellingu ákærða samkvæmt 9. tölulið fyrri ákæru og sakfellingu fyrir vörslur fíkniefna og lyfja samkvæmt seinni ákæru ber að gera upptæk til ríkissjóðs haldlögð fíkniefni og lyf sem frá greinir í sömu ákærum, svo sem nánar greinir í dómsorði.

Við aðalmeðferð máls dró verjandi í efa að X hefði umboð til að setja fram þær bótakröfur sem frá greinir í fyrri ákæru fyrir hönd Elko, enda væri X hvorki starfsmaður Elko né lögmaður. Þar sem ekki varð leyst úr þessu álitaefni á aðalmeðferðardegi þykir rétt að vísa framlögðum bótakröfum frá dómi.

Við meðferð máls fyrir dómi féll ákæruvaldið frá tveimur ákæruliðum samkvæmt fyrri ákæru og féll frá hluta sakargifta samkvæmt seinni ákæru. Að því gættu og með vísan til 1. mgr. 235. gr. laga um meðferð sakamála þykir rétt að skipta sakarkostnaði þannig að ákærða verði gert að greiða ¾ hluta málsvarnarlauna I-kk-ef F-kk-ef Á-kk-ef verjanda síns á rannsóknarstigi og fyrir dómi en ¼ hluti málsvarnarlauna greiðist úr ríkissjóði. Með hliðsjón af eðli og umfangi máls og að teknu tilliti til tímaskýrslu verjanda þykja málsvarnarlaun hæfilega ákveðin 1.747.656 krónur að meðtöldum virðisaukaskatti. Ákærði greiði hins vegar einn 13.132 króna aksturskostnað verjanda.

J-kk-nf J-kk-nf héraðsdómari kveður upp dóm þennan.

Dómsorð :

Ákærði, R-x-x A-x-x S-x-x L-x-x, sæti fangelsi í tíu mánuði.

Ákærði sæti upptöku á 4,34 grömmum af haldlögðu amfetamíni, 3,37 grömmum af haldlögðu maríhúana, 0,97 grömmum af haldlögðu hassi og 44 haldlögðum Stesolid töflum. Ákærði er sýkn af kröfu ákæruvaldsins um upptöku á haldlögðu 44.000 króna reiðufé og haldlögðum Samsung farsíma.

Bótakröfum X, f. h. Elko, er vísað frá dómi.

Ákærði greiði ¾ hluta 1.747.656 króna málsvarnarlauna I-kk-ef F-kk-ef Á-kk-ef verjanda síns. Þá greiði ákærði 13.132 króna aksturskostnað verjanda.

J-kk-nf J-kk-nf